
	Sažetak

Prehrana i suplementacija predstavljaju važan dio nefarmakološkog pristupa u liječenju

Alzheimerove bolesti, s ciljem očuvanja kognitivnih funkcija, prevencije pothranjenosti i

poboljšanja kvalitete života oboljelih. Najviše dokaza podupire mediteranski način prehrane,

karakteriziran visokim unosom voća, povrća, cjelovitih žitarica, mahunarki, orašastih

plodova, maslinova ulja i ribe te ograničenim unosom crvenog mesa i visokoprerađene hrane.

Takav prehrambeni obrazac povezuje se sa sporijim kognitivnim padom, što se pripisuje

antioksidativnim i protuupalnim učincima te povoljnom djelovanju na cerebrovaskularno

zdravlje.

Od dodataka prehrani najviše su istraživane omega-3-masne kiseline, posebno

dokozaheksaenska (DHA) i eikozapentaenska kiselina (EPA), koje mogu pridonijeti očuvanju

strukture i funkcije neurona, iako dosadašnja istraživanja nisu potvrdila njihovu dosljednu

kliničku korist. Primjena vitamina D i vitamina B skupine (B6, B12 i folne kiseline)

opravdana je ponajprije u bolesnika s dokazanim deficitom ili povišenom koncentracijom

homocisteina. Iako se istražuju potencijalni učinci vitamina E, kurkumina, resveratrola,

probiotika i drugih bioaktivnih spojeva, trenutačno nema dovoljno kvalitetnih dokaza koji bi

poduprli njihovu rutinsku primjenu u liječenju Alzheimerove bolesti.

Suvremeni pristup osoba s Alzheimerovom bolešću temelji se na individualiziranoj procjeni

nutritivnog statusa, pravodobnom prepoznavanju rizika od pothranjenosti te integraciji

pravilne prehrane s farmakološkim liječenjem, redovitom tjelesnom aktivnošću i drugim

nefarmakološkim intervencijama. Potrebna su daljnja randomizirana kontrolirana istraživanja

kako bi se jasnije definirala uloga pojedinih dodataka prehrani u prevenciji i liječenju bolesti.

